การประกอบธุรกิจของแต่ละสายผลิตภัณฑ์

ลักษณะของผลิตภัณฑ์

ฝาจีบ (CROWN CAP) เป็นฝาที่ทำจากแผ่นเหล็กเคลือบอัดขึ้นรูป ภายในบุด้วยวัสดุป้องกันการรั่วซึม
เมื่อปิดแน่นจะสามารถเก็บรักษาคุณภาพเครื่องดื่ม หรือผลิตภัณฑ์ภายในขวดได้ดี
ปัจจุบันใช้ผนึกขวดบรรจุน้ำอัดลม เบียร์ โซดา นมถั่วเหลือง น้ำผลไม้

ฝาเกลียวกันปลอม (PILFER-PROOF CAP) เป็นฝาที่พัฒนาขึ้นเพื่อป้องกันการปลอมปนสินค้า
ทำจากแผ่นอลูมิเนียมอัดขึ้นรูปเป็นลักษณะถ้วยทรงกระบอก มีรอยปรุโดยรอบระหว่างตัวฝากับขอบฝา
ภายในบุด้วยวัสดุป้องกันการรั่วซึม ไม่เป็นสนิม ใช้ผนึกขวดบรรจุน้ำอัดลม เครื่องดื่มบำรุงกำลัง สุรา
ยา เป็นต้น ฝาเกลียวกันปลอมเปิดง่าย ใช้ปิดซ้ำได้อีกเมื่อบริโภคไม่หมดในคราวเดียว
โดยยังรักษาคุณภาพเดิมอยู่ แต่สามารถเห็นชัดว่าได้เปิดมาแล้ว

ฝาสุปริมล็อก (SUPRIM-LOC CAP) เป็นฝาที่ผลิตจากพลาสติก โพลิพรอพิลีน
ซึ่งนำมาให้ความร้อนจนอ่อนตัวแล้วขึ้นรูปฝา ภายในบุด้วยวัสดุป้องกันการรั่วซึม
ลักษณะของฝามีร่องกันลื่นโดยรอบ และมีรอยปรุระหว่างตัวฝากับขอบฝาเพื่อให้เปิดได้ง่าย
ฝาสุปริมล็อกใช้ผนึกขวดบรรจุน้ำอัดลม เครื่องดื่มบรรจุร้อน
สามารถปิดซ้ำได้อีกเมื่อบริโภคไม่หมดในคราวเดียวโดยยังรักษาคุณภาพเดิมอยู่

ฝาวงแหวนแม็กซี่คราวน์ (MAXI CROWN) เป็นฝาที่ทำจากแผ่นเหล็กอัดขึ้นรูปและบากร่อง
ภายในบุด้วยวัสดุป้องกันการรั่วซึม พัฒนาขึ้นเพื่อให้ดึงวงแหวนเปิดได้ง่าย
ป้องกันการนำกลับมาใช้ใหม่และ การปลอมปนสินค้าได้สมบูรณ์แบบ ใช้ผนึกขวดบรรจุสุรา

ฝาวงแหวนแม็กซี่แค้ป (MAXI CAP) ขนาด 26 มม.
เป็นฝาที่ทำจากแผ่นอลูมิเนียมทั้งชิ้นอัดขึ้นรูปและบากร่องภายในบุด้วยวัสดุป้องกันการรั่วซึม
นอกจากคุณสมบัติทั่วไปที่เหมือนกับฝาวงแหวนแม็กซี่คราวน์แล้ว
ยังมีคุณสมบัติเหมาะกับผลิตภัณฑ์ที่ต้องเก็บไว้ในที่ที่มีความชื้นสูง
หรือเปียกชื้นเป็นเวลายาวนานได้โดยฝาไม่เป็นสนิม เช่น น้ำดื่ม สุรากลั่น เป็นต้น

ฝาวงแหวนแม็กซี่แค้ป (MAXI CAP) ขนาด 42 มม.
เป็นฝาที่ทำจากแผ่นอลูมิเนียมทั้งชิ้นอัดขึ้นรูปและบากร่อง ภายในบุด้วยวัสดุป้องกันการรั่วซึม
ฝานี้มีคุณสมบัติพิเศษ คือ เหมาะกับผลิตภัณฑ์ที่ต้องฆ่าเชื้อด้วยความร้อนสูง (Retort) เช่น
ผลิตภัณฑ์อาหารเสริม เป็นต้น

ฝาวงแหวนแม็กซี่พี (MAXI-P) เป็นฝาที่ทำจากแผ่นอลูมิเนียมอัดขึ้นรูปและบากร่อง
ภายในบุด้วยวัสดุป้องกันการรั่วซึม คุณสมบัติโดยทั่วไปเหมือนกับฝาวงแหวนแม็กซี่แค้ป
ยกเว้นวงแหวนที่ใช้ดึงเปิดเปลี่ยนจากอลูมิเนียมเป็นพลาสติก สามารถป้องกันการปลอมปนสินค้า
และเหมาะสำหรับผลิตภัณฑ์ที่ต้องการเก็บไว้ในที่ที่มีความชื้นสูงโดยฝาไม่เป็นสนิม เช่น น้ำดื่ม เป็นต้น

การตลาดและการแข่งขัน

เนื่องจากการขยายตัวของเศรษฐกิจโลกในปี 2549 อยู่ในอัตราชะลอตัว และในปี 2550
คาดว่าเศรษฐกิจจะยังคงขยายตัวในอัตราที่ชะลอลงอีก
เนื่องจากเศรษฐกิจของประเทศมหาอำนาจอาทิ สหรัฐฯ เผชิญกับปัญหาการขาดดุลทางบัญชีแฝด
กลุ่มประเทศยุโรปประสบกับปัญหาการขาดดุลการคลังที่สูงกว่าเกณฑ์มาตรฐาน
ประกอบกับราคาน้ำมันในตลาดโลกยังคงมีแนวโน้มทรงตัวอยู่ในระดับสูง

แม้ว่าเศรษฐกิจไทยในปี 2549 จะมีอัตราการขยายตัวได้ในอัตราร้อยละ 5.0 ต่อปี
เพิ่มขึ้นจากที่ประมาณการไว้ที่ร้อยละ 4.5 ต่อปี
แต่ดัชนีการบริโภคภาคเอกชนขยายตัวลดลงเมื่อเทียบกับปี 2548
เนื่องจากการที่มีค่าครองชีพที่สูงขึ้นตามการปรับขึ้นของราคาน้ำมันและราคาสินค้า
ประกอบกับความกังวลต่อสถานการณ์การเมือง รวมถึงความไม่สงบในภาคใต้
ส่งผลให้อุตสาหกรรมเครื่องดื่มมีอัตราการเติบโตที่ชะลอตัว
และทำให้สินค้าประเภทฝาปิดผนึกเครื่องดื่มได้รับผลกระทบตามไปด้วย ในปี 2550
คาดว่าเศรษฐกิจจะชะลอตัวลง เนื่องจากราคาน้ำมันที่ยังคงอยู่ในระดับสูงและมีความผันผวน
ความกังวลต่อสถานการณ์การเมืองส่งผลต่อการลงทุนของภาคเอกชนให้ชะลอตัวลง
รวมถึงอัตราแลกเปลี่ยนเงินบาทต่อดอลลาร์สหรัฐฯ มีแนวโน้มแข็งค่าต่อเนื่องจากปี 2549
ซึ่งจะส่งผลกระทบต่อขีดความสามารถในการแข่งขันด้านราคาขายในต่างประเทศ อย่างไรก็ตาม
บริษัทฯ เชื่อว่า กลยุทธ์ทางการตลาดจะเป็นส่วนช่วยในการเพิ่มลูกค้าและยอดขายสินค้า
รวมถึงสร้างความได้เปรียบและแตกต่างจากคู่แข่ง

  กลยุทธ์ทางการตลาด

กลยุทธ์ทางการตลาดของบริษัทฯ ในปี 2549 มีดังนี้

(1) คุณภาพของผลิตภัณฑ์

บริษัทฯ ให้ความสำคัญอย่างยิ่งต่อการผลิตสินค้าที่มีคุณภาพและได้มาตรฐาน
ตรงตามกับความต้องการของลูกค้า
ซึ่งถือเป็นปัจจัยสำคัญของการตัดสินใจเลือกซื้อสินค้าและเป็นส่วนช่วยเสริมสร้างความพอใจให้กับลูกค้า
บริษัทฯ ตระหนักดีว่าคุณภาพสินค้ามีผลโดยตรงต่อสินค้าของลูกค้า จึงได้นำระบบบริหารคุณภาพ (
ISO 9001 : 2000 ) มาใช้ในการบริหารงาน เพื่อให้เกิดคุณภาพในการผลิตทุกขั้นตอน

(2) ด้านราคา

บริษัทฯ ตระหนักดีว่าในภาวะเศรษฐกิจปัจจุบัน
ราคาถือเป็นปัจจัยสำคัญในการตัดสินใจเลือกซื้อสินค้าของลูกค้า นอกเหนือจากคุณภาพของสินค้า
บริษัทฯ จึงมีแผนงานลดต้นทุนการผลิต ทั้งในด้านของวัตถุดิบ ค่าใช้จ่ายในกระบวนการผลิต
และการบริหารอย่างต่อเนื่อง

(3) ด้านบริการ

การเอาใจใส่ต่อลูกค้าเป็นสิ่งที่บริษัทฯ
ให้ความสำคัญและดำเนินควบคู่ไปกับการให้บริการแก่ลูกค้าทั้งก่อนและหลังการขายอย่างสม่ำเสมอ
เพื่อให้มั่นใจได้ว่าสินค้าของบริษัทฯ มีคุณภาพตรงตามความต้องการของลูกค้า
ความรวดเร็วและความพร้อมของทีมบริการด้านเทคนิค
ที่มีความรู้ความสามารถในการแก้ปัญหาให้ลูกค้าด้วยความรวดเร็ว
ยังคงช่วยเสริมสร้างความได้เปรียบให้แก่บริษัทฯ ได้อย่างมาก

(4) การพัฒนาผลิตภัณฑ์

การสร้างผลิตภัณฑ์ที่หลากหลายประเภทเพื่อตอบสนองการใช้งานของลูกค้า
รวมถึงการสร้างความแตกต่างในตัวสินค้าให้โดดเด่นแตกต่างจากผู้ผลิตรายอื่น
เป็นการเพิ่มทางเลือกให้กับลูกค้าที่ต้องการจุดขายที่ไม่เหมือนใคร เพื่อกระตุ้นการซื้อจากผู้บริโภค
บริษัทฯ มีหน่วยงานวิจัยและพัฒนาซึ่งทำหน้าที่พัฒนาผลิตภัณฑ์ใหม่ๆ เข้าสู่ตลาด
ปรับปรุงและเปลี่ยนแปลงผลิตภัณฑ์ปัจจุบัน รวมถึงการจัดให้มีผลิตภัณฑ์ตามที่ลูกค้าต้องการ

(5) ต้นทุนวัตถุดิบ

การควบคุมและจัดการเพื่อให้ได้มาซึ่งต้นทุนวัตถุดิบที่ต่ำลง ถือเป็นอีกหนึ่งกลยุทธ์ที่สำคัญของบริษัทฯ
ซึ่งจะนำไปสู่ต้นทุนการผลิตสินค้าที่ต่ำลงด้วย อันจะช่วยเพิ่มความสามารถในการแข่งขันให้กับบริษัทฯ
ได้อีกทางหนึ่ง

  ภาวะอุตสาหกรรมและการแข่งขัน

เนื่องจากอุตสาหกรรมบรรจุภัณฑ์ประเภทฝาปิดผนึก ถือว่ามีความสำคัญต่อสินค้าที่บรรจุภายใน
ความเหมาะสมของฝาปิดผนึกกับสินค้าแต่ละชนิดสามารถปรับเปลี่ยน และก่อให้เกิดความได้เปรียบใน
แง่ความทันสมัยและแข่งขันในตลาด ดังนั้นความสำเร็จของผู้ประกอบการในกลุ่มบรรจุภัณฑ์ฝาปิดผนึก
จึงอยู่ที่ว่าจะสามารถเพิ่มความแตกต่างที่ทันสมัยให้กับสินค้าของผู้ผลิตได้เร็ว
และมีคุณภาพกว่าเพียงใด ส่วนในบรรจุภัณฑ์แบบเดิมที่ไม่สามารถปรับเปลี่ยนได้
ราคาที่ถูกกว่าและคุณภาพที่ดีจะทำให้มีความได้เปรียบและสามารถครองส่วนแบ่งการตลาดที่สูงกว่ารายอื่น
อัตราการเติบโตทางเศรษฐกิจของประเทศ
นับเป็นส่วนสำคัญต่อการเติบโตของอุตสาหกรรมบรรจุภัณฑ์
เศรษฐกิจที่ดีทำให้ประชาชนมีกำลังการบริโภคสูง
ทำให้การจำหน่ายสินค้าที่เกี่ยวเนื่องถึงบรรจุภัณฑ์ประเภทฝาปิดผนึกดีขึ้นด้วย นอกจากนี้
ในการจัดซื้อวัตถุดิบก็ต้องคำนึงถึงคุณภาพที่ได้มาตรฐาน และราคาที่เหมาะสมโดยบริษัทฯ
ได้ติดตามความเคลื่อนไหวของราคาวัตถุดิบทั้งในประเทศ
และนอกประเทศซึ่งผันแปรตามกลไกตลาดอย่างต่อเนื่อง
เพื่อให้มั่นใจว่าสามารถจัดซื้อวัตถุดิบในราคาที่สมเหตุสมผลกับราคาตลาดในขณะนั้น
ปัจจุบันวัตถุดิบบางอย่างยังต้องนำเข้าจากต่างประเทศ
ซึ่งนับเป็นอุปสรรคอย่างมากต่อการพัฒนาอุตสาหกรรมบรรจุภัณฑ์ในประเทศ
ส่วนพันธะสัญญาการค้าระหว่างประเทศ เช่น AFTA และ WTO
จะส่งผลให้มีบรรจุภัณฑ์ต่างประเทศเข้ามาจำหน่ายภายในประเทศมากขึ้นได้
ดังนั้นผู้ผลิตบรรจุภัณฑ์ต้องเตรียมพร้อมที่จะเผชิญกับคู่แข่งต่างประเทศด้วย

ขนาดตลาดและอัตราการเติบโต

ขนาดตลาดบรรจุภัณฑ์ ฝาโลหะสำหรับเครื่องดื่มบรรจุขวด ในปี 2549
มีอัตราการเติบโตเพิ่มขึ้นประมาณร้อยละ 10
เป็นผลมาจากการเติบโตที่เพิ่มขึ้นของตลาดเครื่องดื่มบำรุงกำลังและตลาดเบียร์
ส่วนฝาพลาสติกสำหรับเครื่องดื่มบรรจุก๊าซ มีอัตราการเติบโตเพิ่มขึ้นประมาณร้อยละ 10
เป็นผลจากการมีผู้ผลิตเครื่องดื่มน้ำอัดลมรายใหม่เข้าสู่ตลาด ทำให้ตลาดมีการขยายตัวเพิ่มมากขึ้น
และฝาพลาสติกสำหรับเครื่องดื่มบรรจุร้อน มีอัตราการเติบโตลดลงจากปี 2548 ประมาณร้อยละ 19
เนื่องจากในปี 2549 ตลาดเครื่องดื่มชาเขียวเริ่มอิ่มตัว

สภาพการแข่งขัน

เนื่องจากอุตสาหกรรมเครื่องดื่มมีอัตราการเติบโตที่ไม่สูงมากนักตามภาวะเศรษฐกิจ
ทำให้เกิดการแข่งขันทั้งในด้านราคาและการบริการเพื่อรักษาส่วนครองตลาดของตนเอง
และเพิ่มส่วนแบ่งตลาดโดยดึงลูกค้ามาจากคู่แข่ง ในปี 2549 บริษัทฯ
ได้มุ่งเน้นไปยังกลุ่มลูกค้าที่ยังมีศักยภาพที่จะเติบโต โดยเฉพาะกลุ่มผู้ผลิตเครื่องดื่มเพื่อสุขภาพ ชา
น้ำผลไม้ โดยใช้กลยุทธ์ทางด้านราคาขายที่เป็นธรรม และคุณภาพผลิตภัณฑ์ซึ่งเป็นที่ยอมรับในตลาด

แนวโน้มธุรกิจ

ลูกค้าภายในประเทศมีแนวโน้มการขยายตัวในอัตราที่ค่อนข้างต่ำ
เนื่องจากราคาสินค้าที่เพิ่มขึ้นและกำลังซื้อของผู้บริโภคที่ลดลง การขึ้นราคาสินค้าส่วนใหญ่ของบริษัทฯ
เป็นผลจากการขึ้นราคาของวัตถุดิบ บริษัทฯ
สามารถแข่งขันได้ตามปกติและรักษาส่วนแบ่งตลาดได้ใกล้เคียงส่วนเดิม
โดยมีกำไรจากการเพิ่มการขาย การขึ้นราคาสินค้าบ้างอย่างเป็นธรรม
การลดต้นทุนการผลิตและลดค่าใช้จ่ายอย่างเป็นระบบ

ความยาก/ง่ายของผู้ที่จะเข้ามาเป็นคู่แข่งขันรายใหม่

ปัจจุบันมีผู้ผลิตบรรจุภัณฑ์ฝาปิดผนึกหลายราย การเข้ามาของผู้ผลิตรายใหม่ถึงแม้จะทำได้ไม่ ยาก
แต่ก็ต้องเผชิญกับการแข่งขันที่สูง
นอกจากจะต้องมีเทคโนโลยีในการผลิตที่ทันสมัยที่สามารถลดต้นทุนการผลิตและสามารถแข่งขันได้ในด้านราคาจำหน่ายแล้ว
ยังมีปัจจัยสำคัญในเรื่องความสัมพันธ์ระหว่างผู้ขายกับลูกค้าในอุตสาหกรรมนี้
ซึ่งส่วนใหญ่มีความสัมพันธ์ค่อนข้างดีและซื้อขายกันมานาน ในขณะเดียวกันบริษัทฯ
ก็ได้รับการถ่ายทอดทางเทคโนโลยีจากบริษัท โตโยไซกัน ไกชา จำกัด
ซึ่งเป็นบริษัทที่มีชื่อเสียงด้านบรรจุภัณฑ์ในประเทศญี่ปุ่น
ลูกค้าจึงให้ความเชื่อถือและยอมรับในคุณภาพผลิตภัณฑ์ของบริษัทฯ
ทำให้คู่แข่งรายใหม่ดึงลูกค้าไปค่อนข้างยาก

ความเป็นไปได้ที่จะมีสินค้าทดแทน

ปัจจุบันบรรจุภัณฑ์พลาสติกโดยเฉพาะฝาพลาสติกได้เข้ามาทดแทนฝาอลูมิเนียมเกลียวในตลาดน้ำอัดลมเกือบทั้งหมด
เนื่องจากมีราคาถูกและผลิตได้ง่ายกว่า บริษัทฯ
จึงได้หาตลาดใหม่เพื่อรองรับฝาอลูมิเนียมเกลียวที่มีกำลังการผลิตเหลือ ได้แก่
อุตสาหกรรมเครื่องดื่มบำรุงกำลัง สุรา ตลอดจนการพยายามเพิ่มการส่งออกมากขึ้น

ยอดขายของกลุ่มลูกค้ารายใหญ่และสัดส่วนการจำหน่าย

ในระยะเวลา 3 ปีที่ผ่านมา มีการขายให้แก่ลูกค้ารายใหญ่ 10
รายแรกคิดเป็นร้อยละเทียบกับยอดขายรวมของบริษัทฯ ดังนี้

  หน่วย : ล้านบาท

+-------------+----------+------------------------+------------------+
| ปี           | ย        | ยอดขายเฉพาะลูกค้า 10     | คิดเป็นร้อยละ       |
|             | อดขายรวม | รายแรก                 |                  |
+-------------+----------+------------------------+------------------+
| 2547        | 2,228.53 | 1,819.74               | 81.70            |
|             |          |                        |                  |
| 2548        | 2,059.89 | 1,601.56               | 77.90            |
|             |          |                        |                  |
| 2549        | 2,138.52 | 1,654.74               | 77.38            |
+-------------+----------+------------------------+------------------+

  ลูกค้ารายใหญ่ของบริษัทฯ ใน 10 รายแรก มีจำนวน 4 ราย เป็นผู้ถือหุ้นของบริษัทฯ คือ

  1) บริษัท บุญรอดบริวเวอรี่ จำกัด

2)  บริษัท เสริมสุข จำกัด (มหาชน)

3)  บริษัท ไทยน้ำทิพย์ จำกัด

  4) บริษัท กรีนสปอต จำกัด

  บริษัทฯ ไม่มีการขายให้กับลูกค้ารายใดเกินร้อยละ 30 ของยอดขายเป็นเวลา 3 ปีติดต่อกัน

สัดส่วนการจำหน่ายผลิตภัณฑ์ในประเทศและต่างประเทศ

  หน่วย : ล้านบาท

+------------+------------------+--------------------+----------------+
| ปี          | ย                | ยอดจำหน่ายต่างประเทศ | ยอดจำหน่ายรวม   |
|            | อดจำหน่ายในประเทศ |                    |                |
+------------+------------------+--------------------+----------------+
| 2547       | 1,990.2          | 238.33             | 2,228.53       |
|            |                  |                    |                |
| (%)        | 89.30            | 10.70              |                |
+------------+------------------+--------------------+----------------+
| 2548       | 1,745.21         | 314.68             | 2,059.89       |
|            |                  |                    |                |
| (%)        | 84.72            | 15.28              |                |
+------------+------------------+--------------------+----------------+
| 2549       | 1,821.05         | 317.47             | 2,138.52       |
|            |                  |                    |                |
| (%)        | 85.15            | 14.85              |                |
+------------+------------------+--------------------+----------------+

ตลาดต่างประเทศที่สำคัญ ได้แก่ อินโดนีเซีย พม่า ลาว เวียดนาม ออสเตรเลีย ไต้หวัน ฟิลิปปินส์

สิทธิหรือข้อจำกัดในการประกอบธุรกิจ

บริษัทฯได้รับสิทธิเกี่ยวกับกรรมวิธีตลอดจนเทคนิคการผลิตฝาจีบ ฝาเกลียวกันปลอม ฝาสุปริมล็อก
ฝาวงแหวนแม็กซี่ จากบริษัท โตโยไซกันไกชา จำกัด (ประเทศญี่ปุ่น) โดยบริษัทฯ
ชำระค่าสิทธิบัตรเป็นจำนวนร้อยละของยอดขายแต่ละผลิตภัณฑ์

  กำลังการผลิตและปริมาณการผลิต

+---------+--------+---------+--------+---------+--------+---------+
| ผลิตภัณฑ์  | ปี 2549 |         | ปี 2548 |         | ปี 2547 |         |
+---------+--------+---------+--------+---------+--------+---------+
|         | ก      | อัต      | ก      | อัต      | ก      | อัต      |
|         | ำลังการ | ราการใช้ | ำลังการ | ราการใช้ | ำลังการ | ราการใช้ |
|         | ผลิตรวม |         | ผลิตรวม |         | ผลิตรวม |         |
|         | (      | กำล     | (      | กำล     | (      | กำล     |
|         | ล้านชิ้น) | ังการผลิต | ล้านชิ้น) | ังการผลิต | ล้านชิ้น) | ังการผลิต |
|         |        | (%)     |        | (%)     |        | (%)     |
+---------+--------+---------+--------+---------+--------+---------+
| กลุ่มผ    | 12,500 | 62      | 12,275 | 60      | 11,618 | 62      |
| ลิตภัณฑ์ฝา |        |         |        |         |        |         |
+---------+--------+---------+--------+---------+--------+---------+

  วัตถุดิบ และผู้จำหน่ายวัตถุดิบ

บริษัทฯ มีนโยบายส่งเสริมและสนับสนุนอุตสาหกรรมภายในประเทศ หากว่าวัตถุดิบนั้น
มีคุณภาพมาตรฐานและราคาต้นทุนไม่สูงกว่าที่นำเข้าจากต่างประเทศ บริษัทฯ
จะพิจารณาสั่งซื้อจากภายในประเทศก่อน โดยถือนโยบายการจัดซื้อวัตถุดิบว่า บริษัทฯ
จะจัดหาผู้ขายมากกว่า 1 ราย เพื่อสั่งซื้อวัตถุดิบโดยคำนึงถึงคุณภาพที่ตรงตามมาตรฐาน ราคา
การส่งมอบที่ตรงตามเวลาโดยไม่ให้มีผลกระทบต่อการผลิตของบริษัทฯ

+-----------------------+----------------------+-----------------------+
| ผลิตภัณฑ์                | วัตถุดิบหลักที่ใช้          | % การสั่งซื้อในประเทศ     |
+-----------------------+----------------------+-----------------------+
| กลุ่มผลิตภัณฑ์ฝาโลหะ       | แผ่นเหล็ก / แผ่น AL     | แผ่นเหล็ก 90 / แผ่น AL   |
|                       |                      | 70                    |
+-----------------------+----------------------+-----------------------+
| กลุ่มผลิตภัณฑ์ฝาพลาสติก     | Polypropylene        | 70                    |
+-----------------------+----------------------+-----------------------+

ทั้งนี้ บริษัทฯ มิได้พึ่งพาการซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมด

ขั้นตอนและเทคโนโลยีการผลิต มีดังนี้

  แผ่นพิมพ์ ฝาประเภทโลหะ ฝาประเภทพลาสติก

แหล่งที่มาของเทคโนโลยีการผลิต บริษัทฯ ได้รับการสนับสนุนทางวิชาการ
และเทคโนโลยีในการผลิตจาก บริษัท โตโยไซกันไกชา จำกัด (ประเทศญี่ปุ่น) โดยบริษัทฯ
ชำระค่าสิทธิบัตรเป็นจำนวน ร้อยละของยอดขายแต่ละผลิตภัณฑ์
สำหรับความช่วยเหลืออื่นตามความจำเป็น เช่น การส่งช่างเทคนิคมาช่วยเป็นครั้งคราว บริษัทฯ
เป็นผู้รับภาระค่าใช้จ่ายตามที่เป็นจริง

  ระบบการจัดการสิ่งแวดล้อม

นอกจากการมุ่งเน้นคุณภาพและบริการแล้ว บริษัทฯ ยังมุ่งเน้นการรักษาสภาพแวดล้อม
ที่จะส่งผลกระทบต่อผู้ปฏิบัติงานและชุมชนใกล้เคียง
มิให้เกิดมลภาวะในทุกกระบวนการผลิตและทุกปฏิบัติการ ตามนโยบายสิ่งแวดล้อม คือ บริษัท ฝาจีบ
จำกัด (มหาชน) เป็นผู้ผลิตและจำหน่ายสิ่งผนึกภาชนะประเภทขวด
ที่มุ่งเน้นผลิตสินค้าและบริการอย่างมีคุณภาพ
ขณะเดียวกันบริษัทฯตระหนักถึงความสำคัญของการใช้ทรัพยากรธรรมชาติให้มีประสิทธิภาพ
และลดผลกระทบต่อสิ่งแวดล้อม

นโยบายและเป้าหมายของระบบการบริหารงานคุณภาพและระบบการจัดการสิ่งแวดล้อม

บริษัทฯ มุ่งมั่นที่จะดำเนินงานต่าง ๆ
ภายใต้นโยบายของระบบการบริหารงานคุณภาพและระบบการจัดการสิ่งแวดล้อม ดังนี้

1.  จัดให้มีและปรับปรุงกระบวนการที่ต้องการสำหรับระบบการบริหารงานคุณภาพและระบบการจัดการสิ่งแวดล้อม
    รวมถึงการกำหนดกฎเกณฑ์ และวิธีการ เพื่อวิเคราะห์ ควบคุม ป้องกัน
    และปรับปรุงระบบการบริหารงานคุณภาพและระบบการจัดการสิ่งแวดล้อมอย่างต่อเนื่อง

  2. เพิ่มความสามารถในการสนองตอบความต้องการของลูกค้า
  โดยการปรับปรุงกระบวนการทำงาน การวิจัยพัฒนา และการลดต้นทุน

  3. มุ่งมั่นในการปฏิบัติตามกฎหมายและข้อกำหนดอื่นๆ ที่เกี่ยวข้อง
  รวมถึงการป้องกันการเกิดมลภาวะ

  4. ใช้พลังงานและทรัพยากรธรรมชาติอย่างมีประสิทธิภาพ

  5. ฝึกอบรมพนักงานทุกระดับเพื่อให้ตระหนึกถึงความสำคัญ
  และปฏิบัติตามระบบการบริหารคุณภาพและระบบการจัดการสิ่งแวดล้อมอย่างเคร่งครัด

การดำเนินงานที่ผ่านมา

บริษัทฯได้ดำเนินการระบบการควบคุมต่าง ๆ ดังนี้

-   ควบคุมคุณภาพน้ำเสียให้เป็นไปตามกฎหมายกำหนด มีระบบบำบัดน้ำเสีย
    ก่อนปล่อยออกสู่ภายนอกเพื่อไม่ให้เกิดผลกระทบต่อชุมชน
    มีการตรวจสอบคุณภาพน้ำทิ้งอยู่เป็นประจำโดยห้องปฏิบัติการเอกชนที่ได้รับการรับรองจากกรมโรงงานอุตสาหกรรม

-   ตรวจสอบปริมาณของสารเจือปนในอากาศที่ปล่อยออกจากปล่องโรงงาน (สู่ภายนอก)
    โดยห้องปฏิบัติการเอกชน ที่ได้รับการรับรองโดยกรมโรงงานอุตสาหกรรม
    เพื่อตรวจวัดปริมาณฝุ่นละออง และสารเจือปน

-   ของเสียทุกชนิดของบริษัทฯ
    ได้ถูกคัดแยกและส่งไปกำจัดหรือบำบัดโดยบริษัทที่ได้รับอนุญาตจากกรมโรงงานอุตสาหกรรม
    ทั้งนี้ การดำเนินงานทุกขั้นตอนได้รับอนุญาตจากกรมโรงงานอุตสาหกรรม
    มีการควบคุมและตรวจสอบการปฏิบัติให้สอดคล้องกับการอนุญาตโดยหน่วยงานทั้งภายในและภายนอกอย่างสม่ำเสมอ

-   จากกระบวนการผลิตที่มีงานขึ้นรูป ทำให้เกิดเสียงดัง บริษัทฯ
    ได้ทำการป้องกันและควบคุมโดยการติดตั้งระบบปรับอากาศภายในอาคารโรงงาน
    ซึ่งช่วยควบคุมเสียงดังกระจายสู่ภายนอก

-   นอกจากนี้บริษัทฯ ได้จัดอุปกรณ์ลดเสียงให้กับพนักงานเพื่อสวมป้องกันเสียงขณะปฏิบัติงานอีกด้วย

-   ตรวจวัดเสียง แสง ความร้อน ฝุ่น สารเคมี และไอระเหย
    ในบริเวณที่ทำงานและสถานที่จัดเก็บ ตามประกาศกระทรวงมหาดไทย
    เรื่องความปลอดภัยในการทำงานเกี่ยวกับภาวะแวดล้อม
    ช่วยให้พนักงานอยู่ในสภาพการทำงานที่ปลอดภัย ปลอดมลพิษ ขณะเดียวกัน
    โปรแกรมการตรวจสุขภาพประจำปี
    ช่วยยืนยันความเหมาะสมของมาตรการในการดูแลและป้องกันผลกระทบจากการทำงานที่อาจมีต่อพนักงานอีกทางหนึ่ง

-   นำกระบวนการรีไซเคิล มาช่วยในการลดปริมาณการใช้ทรัพยากรธรรมชาติ
    และมีการพิจารณาแผนการจัดการสิ่งแวดล้อม ให้มีความเหมาะสมและทันสมัยอยู่เป็นประจำทุกปี

ผลสำเร็จตามเป้าหมาย

บริษัทฯ ได้รับการรับรองระบบการจัดการด้านสิ่งแวดล้อม ISO 14001 : 2004
จากสถาบันรับรองมาตรฐาน ไอเอสโอ ในปี 2549

การดำเนินการและการปฏิบัติงานของบริษัทฯ
ให้สอดคล้องและเป็นไปตามข้อกำหนดของมาตรฐานการจัดการสิ่งแวดล้อม ISO 14001 ข้อกฎหมาย
และ/หรือข้อกำหนดต่างๆของหน่วยงานราชการทั้งส่วนกลาง
และส่วนท้องถิ่นรวมทั้งเป็นไปตามข้อกำหนดของลูกค้า
โดยไม่มีข้อร้องเรียนจากทั้งภายในและภายนอกองค์กร